ΓΡΑΠΤΗ ΕΡΩΤΗΣΗ E-0338/96 υποβολή: Reimer Bφge (PPE) προς την Επιτροπή (22 Φεβρουαρίου 1996)

Θέμα: Aνεπάρκεια των παγκόσμιων αποθεμάτων ειδών διατροφής

Η εξέλιξη των παγκόσμιων αποθεμάτων ειδών διατροφής είναι ανησυχητική. Σύμφωνα με στοιχεία της Οργάνωσης Τροφίμων και Γεωργίας των Ηνωμένων Εθνών, υπάρχει η πιθανότητα συρρίκνωσης σε σημείο κινδύνου των παγκόσμιων αποθεμάτων ειδών διατροφής, το καλοκαίρι του 1996, μετά από μια σειρά κακών συγκομιδών σε πολλές σημαντικές παραγωγούς χώρες.

Για τρίτο συνεχές έτος είναι οι συγκομιδές του έτους καλλιέργειας 1995/96 χαμηλότερες από την παγκόσμια κατανάλωση δημητριακών. Σύμφωνα με υπολογισμούς της Οργάνωσης Τροφίμων και Γεωργίας των Ηνωμένων Εθνών, πρέπει αυτό το έτος συγκομιδής να αυξηθεί η παραγωγή δημητριακών κατά ποσοστό τουλάχισον 4% κατά μέσο όρο, προκειμένου να καλυφθεί η κατανάλωση.

Οι συνέπειες της ανεπάρκειας στην παγκόσμια αγορά πλήττουν κυρίως τις αναπτυσσόμενες χώρες, οι οποίες εξαρτώνται από τις εισαγωγές ειδών διατροφής και δεν είναι πλέον σε θέση να ανταπεξέλθουν στις υψηλές τιμές. Σύμφωνα με την Οργάνωση Τροφίμων και Γεωργίας των Ηνωμένων Εθνών, 44 κράτη στην Αφρική απειλούνται με λιμό. Η κατάσταση αυτών των χωρών επιδεινώνεται από το γεγονός ότι, η παγκόσμια επισιτιστική βοήθεια για την Αφρική έχει φτάσει στο χαμηλότερο σημείο των τελευταίων 20 χρόνων. Οι Ηνωμένες Πολιτείες έχουν ελαττώσει δραστικά την παροχή βοήθειάς τους. Η Ευρωπαϊκή Ένωση έχει σχεδόν εξαντλήσει η ίδια τα αποθέματά της, καθώς τα αποθηκευμένα αποθέματα έχουν αναλωθεί σχεδόν ολοκληρωτικά.

Πώς εκτιμά η Επιτροπή την κατάσταση και ποιά συμπεράσματα συνάγει από αυτήν την εξέλιξη αναφορικά με τη διαμόρφωση της ΚΓΠ και της επισιτιστικής βοήθειας;

Aπάντηση του κ. Pinheiro εξ ονόματος της Επιτροπής (30 Απριλίου 1996)

1. Σύμφωνα με τις προβλέψεις σημαντικών διεθνών οργανισμών όπως της Παγκόσμιας Τράπεζας και του ΔΝΤ, η Επιτροπή θεωρεί πιθανή τη συνέχιση της τρέχουσας τάσης προς περαιτέρω, αλλά βραδεία, μείωση των τιμών της παγκόσμιας αγοράς για τα γεωργικά προϊόντα. Οι τρέχουσες τιμές των σιτηρών μειώθηκαν μετά τις αυξήσεις, που θεωρήθηκαν προσωρινές, κατά το δεύτερο εξάμηνο του 1995.

2 Οι διεθνείς συζητήσεις σχετικά με τις παραμέτρους που θα συμπεριληφθούν σε ανάλυση των σημερινών και ευκταίων επιπέδων των παγκόσμιων επισιτιστικών αποθεμάτων διεξάγονται σε μόνιμη βάση, αλλά κατά το τελευταίο ενάμισι έτος εντατικοποιήθηκαν. Στο πλαίσιο αυτό, το έργο της επιτροπής για την παγκόσμια επισιτιστική ασφάλεια της FAO, είναι πολύ σημαντικό.

3. Οι χώρες με χαμηλό εισόδημα που παρουσιάζουν επισιτιστικό έλλειμμα θα πρέπει να επωφεληθούν από τις προσωρινά υψηλές τιμές των σιτηρών στις παγκόσμιες αγορές χρησιμοποιώντας τις αυξήσεις αυτές ως κίνητρο για την επανεξέταση των εθνικών πολιτικών και την ενθάρρυνση της εγχώριας παραγωγής για τους σκοπούς της επισιτιστικής ασφάλειας και μεγαλύτερης αυτάρκειας στον τομέα αυτό. Εν προκειμένω, είναι πολύ χρήσιμη και ενθαρρυντική η πρόσφατη εμπειρία των δυτικών αφρικανικών χωρών της «ζώνης του φράγκου CFA», μετά τη μείωση κατά 50% της ισοτιμίας με το γαλλικό φράγκο.

4. Η ΚΓΠ έχει δείξει προσαρμοστικότητα και ευελιξία, με τη μείωση κατά 10% του ποσοστού παύσης της καλλιέργειας αρόσιμων γαιών για το έτος παραγωγής 1995-96 με σκοπό τη συμβολή στη διακοπή των αυξήσεων της τιμής των σιτηρών στη διεθνή αγορά.

5. Η τρέχουσα μεταρρύθμιση στον τομέα της επισιτιστικής βοήθειας μετατρέπει τη βοήθεια αυτή σε μέσο επισιτιστικής ασφάλειας: αύξηση των τοπικών αγορών 7 έκδοση χρήματος 7 πιθανή υποκατάσταση με χρήματα 7 ανταλλάξιμα κεφάλαια για τις πολιτικές και τα προγράμματα επισιτιστικής ασφάλειας 7 διανομή μόνο σε σαφώς προσδιορισμένες ευάλωτες ομάδες. Ο συνδυασμός του μέσου αυτού με άλλα προβλεπόμενα μέσα στα εθνικά ενδεικτικά προγράμματα επιτρέπει να αντιμετωπιστούν αποτελεσματικότερα οι αιτίες τoυ ενδημικού λιμού. Εκφράζεται η ελπίδα ότι οι διάφοροι άλλοι κύριοι δωρητές επισιτιστικής βοήθειας θα υιοθετήσουν επίσης αυτή τη μέθοδο προσέγγισης.

6. Η ανάληψη υποχρέωσης της ΕΕ στο πλαίσιο της σύμβασης για την επισιτιστική βοήθεια παραμένει αμετάβλητη, ενώ ο άλλος κύριος χορηγός βοήθειας έχει μειώσει σε σημαντικό βαθμό την ελάχιστη συνεισφορά του. Η συνολική ετήσια επισιτιστική βοήθεια της ΕΕ έχει μάλλον αυξηθεί παρά μειωθεί.

7. Πρέπει να υπογραμμιστεί ότι, στις περισσότερες περιπτώσεις, η επισιτιστική βοήθεια μπορεί να μειωθεί σε σημαντικό βαθμό με την εξάλειψη των πολιτικών εντάσεων, την κατάπαυση των ενόπλων συγκρούσεων και τη θέσπιση διαφανών κυβερνητικών πολιτικών για την αντιμετώπιση της φτώχειας, τη συνέχιση της επιδίωξης των στόχων της επισιτιστικής ασφάλειας και την προώθηση της γεωργικής ανάπτυξης. Έτσι, η συνεργασία θα μπορέσει να συμβάλει κατά τρόπο σημαντικό στην κοινωνικοοικονομική ανάπτυξη.